Tembung "trilogi" akéhé bakal katon nalika sèri kapisan sawijiné karya sastra ana sambungané, lan sastrawan pèngin neruské ing seri sabanjuré, kanthi tetep njaga irah-irahané liwat tokoh-tokoh ing carita sadurungé. "His Dark Materials" anggitané Philip Pullman, kang isiné "The Golden Compass", "The Subtle Knife", lan "The Amber Spyglass" ya iku conto trilogi karya sastra. Panganggit novèl Amérikah Sarékat, Veronica Roth, uga naté nulis buku trilogi "Divergent" kanthi sesirah "Divergent" (2011), "Insurgent" (2012), lan "Allegiant" (2013). Sastrawan saka Indonésia, Ahmad Tohari ya naté ngripta buku trilogi kanggo sesirah novèlé, "Ronggeng Dukuh Paruk" (1982), "Lintang Kemukus Dini Hari" (1985), lan "Jentera Bianglala" (1986) kang kasil nglantarake Ahmad Tohari nampani bebungah saka Yayasan Buku Utama taun 1986.